
  Ha megnézzük, hogy régen mit jelentett nőnek lenni, akkor 100–200 évvel ezelőtt a nő alapvetően az otthon, a gyerekek, a család, a háztűz őrzője volt, míg a férfi dolgozott, hogy előteremtse az ételrevalót és a megélhetés költségeit. A nők is rengeteget dolgoztak: otthon, a földeken, a kertekben, vezették a háztartást, gyerekeket neveltek.


  Napjainkra az egész társadalmi helyzet megváltozott, mert elvárja a nőtől, hogy dolgozzon, pénzt keressen, karriert építsen, de ugyanakkor mindezek mellett szintén a nőnek kellene csinálnia mindent, ami a családdal kapcsolatos teendő.


  A kollektív tudatalattiban kialakult az a kép a nemi szerepekről, hogy a nő a gyerekeket neveli, főz, mos, takarít, mindent megcsinál otthon, és mellette hozzájött a munka, a karrier, a jelen társadalom elvárásai, és ez összességében hatalmas feszültséget generál. Amikor például születik egy kisbaba, akkor nagyon sokszor azt mondja a nő, hogy de hát én nem ezt akartam, nem így terveztem, nem gondoltam azt, hogy akkor mostantól kezdve csak gyereket fogok nevelni. Sokszor segítséget már nem kap az anyuka ahhoz, hogy dolgozzon és közben gyereket is neveljen. A másik oldalról nézve, hogy ha nem vállalja a családalapítást, akkor jön a kérdés, hogy de miért nincs gyereke? Miért nem akar gyereket?


  A betegségeket, a problémákat nem az okozza, hogy mi másképpen döntünk, vagy mást csinálunk, mint ami az elvárás akár a társadalmi, akár a kollektív tudatalatti szintjén. A feszültséget az okozza, hogy ebben a helyzetben van valami stressz rajtunk. Tehát szeretnénk karriert, de otthon ülünk a gyerekkel, vagy szeretnénk otthon ülni a gyerekkel, de közben rá vagyunk kényszerülve, hogy dolgozzunk, mert egyébként nincs elég pénz, bevétel a megélhetéshez.


  Ezek okozzák a feszültséget, vagy a munkából, a családból és minden egyébből adódó túlterhelés. Közben segítség kellene, de az már nem biztos, hogy megoldható. Ugyanakkor, ezzel párhuzamosan a férfiszerep is nagyon-nagyon megváltozott, hiszen a férfiak nagy része ma már besegít a háztartásba, a gyerekekkel kapcsolatos feladatokba.


  Ma már nem ritka, hogy egy férfi megy gyesre vagy gyedre. Tehát a nők férfiasodtak, a férfiak nőiesedtek, és a szerepek gyakran felcserélődnek. Mindezek szintén feszültséget kelthetnek, ami egy idő után a betegségek gyökerévé válhat.


  A nők igényei és elvárásai saját magukkal szemben is megváltoztak, ahogy az is, hogy mi tesz boldoggá bennünket, ezért elég nehéz megtalálni az egyensúlyt, főleg úgy, hogy közben a szerepek is átformálódtak. Tehát nem kell nagyon csodálkozni, akár ha csak lelki szinten nézzük, hogy miért van ennyi női és férfi probléma – mint ahogy a férfi terméketlenség, impotencia, vagy a női meddőség, illetve különböző nőgyógyászati betegségek is hatalmas gondot okoznak.


  
    KULTURÁLIS KÜLÖNBSÉGEK


    A világ különböző részein egészen eltérően viszonyulnak az első menstruációhoz. Egyes közösségekben a nővé válás fontos mérföldköveként tekintenek rá, sőt a lány kivirágzásaként értelmezik, míg máshol tabuk, szégyenérzet vagy különféle vallási és társadalmi korlátozások kapcsolódhatnak hozzá.


    Egyes muszlim közösségekben az első menstruáció a vallási értelemben vett nagykorúság egyik jele, és ettől kezdve az öltözködésre vagy viselkedésre vonatkozó szabályok is megváltozhatnak, mint például a csador vagy burka viselésére kötelezi a lányokat.


    Magyarországon sok esetben még mindig tabutéma a menstruáció, es az emberek maganügykent kezelik. Pedig a nőiség szempontjából nagyon lényeges, hogyan éli meg egy lány az első menstruációját, szégyennel és félelemmel, vagy a nővé válás természetes és értékes állomásaként.

  


  A globális, óriási, világméretű dolgokat nem tudjuk megváltoztatni, csak saját magunkban tudjuk megtalálni azt, hogy nekünk mi jelenti az egyensúlyt, mi az, ami számunkra ebben a helyzetben jó és stresszmentes.

  A női nemi működéseket számos, egymással szoros kapcsolatban álló hormon szabályozza, illetve vannak egyéb hormonok, melyek nem közvetlenül, de mégis hatással vannak a nemi működéseinkre.


  Ezek a következők:


  •Agyalapi mirigy


  •Petefészek (nőkben)


  •Mellékvese


  •Pajzsmirigy


  •Hasnyálmirigy

  1. ábra: Endokrin rendszer (belső elválasztású mirigyrendszer)


  Az agyalapi mirigy

  


  A hormonrendszer karmestere az agyalapi mirigy, mely az ékcsont árkában, az ún. sella turcicában (töröknyereg) helyezkedik el. Az agyalapi mirigy hátsó lebenye nem termel hormonokat, a hipothalamusz által termelt hormonokat tárolja, az oxitocint és a vazopresszint. Az agyalapi mirigy elülső lebenye elsősorban azokat a hormonokat termeli, amelyek a többi hormon működését irányítják.


  
    AZ AGYALAPI MIRIGY ELÜLSŐ LEBENYÉNEK HORMONJAI


    •Nemi mirigyek működését szabályozó hormonok (gonadotrop hormonok):


    ○Follikulusstimuláló (tüszőserkentő) hormon (FSH)


    ○Luteinizáló hormon (LH)


    ○Prolactin (LTH)


    •Pajzsmirigy-stimuláló hormon (TSH)


    •Mellékvese-kéregállományra ható hormon (ACTH)


    •Növekedési hormon (somatotrop hormon) (STH, GH)

  


  A női hormonrendszer szempontjából a gonadotrop hormonok, azaz az FSH, az LH és a prolaktin a legjelentősebbek.


  FSH (FOLLIKULUSSTIMULÁLÓ HORMON, TÜSZŐÉRÉST STIMULÁLÓ HORMON)


  A follikulusstimuláló hormon indítja el a petefészekben a nyugvó petesejtek érését. Születésünkkor a petefészekben kb. 400000 éretlen petesejt található. Az FSH hatására egy ciklusban nem csupán egy tüsző kezd érni, hanem jóval több, ezekből havonta 1-1 érik meg teljesen.


  Az érésben lévő tüszők falában termelődik az ösztrogén, ezért van szükség arra, hogy több tüsző induljon el, mert egy nem tudná biztosítani az elegendő ösztrogénszintet. Az ösztrogén, azaz a női hormon, visszajelez az agyalapi mirigynek, és amikor megfelelően magas a szintje, jelzi, hogy megérett a tüsző. Ennek hatására termelődik az LH (luteinizáló hormon), ami a tüszőrepedésért, azaz ovulációért lesz felelős.


  Az FSH emelkedett értéke arra utal, hogy a petefészek nem tud megfelelően működni, akár korai petefészek-kimerülés, akár menopauza, azaz változó kor az ok.


  Sokszor hallom páciensektől, hogy jaj, magas az FSH, az gátolja a teherbeesést. Ez azonban nem igaz – nem az FSH magasabb szintje gátolja a teherbeesést, hanem az már egy következménye annak, hogy a petefészek valami miatt nem működik megfelelően. Természetesen a fogantatás és a tervezett várandósság ebben az esetben is akadályozott, de az ok nem az FSH magas szintje, hanem a petefészek elégtelensége, és ennek következménye az emelkedett FSH.


  LH (LUTEINIZÁLÓ HORMON)


  Az LH a tüszőrepedést beindító hormonunk, mely az érett tüsző kiszabadulásáért felelős, aminek hatására következik be az ovuláció a ciklus 14. napján. A tüszőrepedés után már nincs több dolga, így a szintje gyorsan lecsökken.


  A petefészekben a kiszabadult tüszőből először egy vérzéses test, majd sárgatest alakul ki, mely a progeszteront fogja termelni. Ha valamiért nem indult el a tüsző, azaz nem érett meg, akkor az LH-szint sem fog emelkedni.


  A LH emelkedett értéke azt mutatja, hogy nem tudott megrepedni a tüsző, például policisztás ovárium szindróma esetén, vagy bármely más okból. Ilyenkor a 21. napi laborban az LH emelkedett értéke mellett nem látható a progeszteronszintben emelkedés, hiszen a sárgatest nem alakult ki, nem tud progeszteront termelni.


  
    SERDÜLŐKORI KÉRDÉSEK


    Nagyon fontos, hogy amikor egy serdülő elkezd menstruálni, még nem szabályosak a ciklusai. Ilyenkor adjunk időt, próbáljuk támogatni a rendszert, megfejteni az okokat. Én személy szerint nem támogatom, ha egy tinédzser azért kap fogamzásgátló tablettát, mert rendszertelen a ciklusa. Sőt, egyáltalán nem értek egyet azzal, ha bárki emiatt szed hormontartalmú készítményeket. A hormonrendszer egy nagyon pontosan, precízen szabályozott rendszer, ha valahol beavatkozunk, az hatással lesz a többi tényezőre. Miért pont a fogamzásgátló tabletták lennének ez alól kivételek? Nem azok, sőt rengeteg problémát okozhatnak, de a legtöbb ember úgy gondolja, hogy ha az orvos írja fel, akkor abból baj nem lehet, illetve a kényelemért, a biztonságért cserébe vállalják ezt a kockázatot. Az viszont tény, hogy minél fiatalabb kortól, minél hosszabb ideig szed valaki fogamzásgátló tablettát, annál rosszabbak lesznek a későbbi esélyei a fogantatásra. Szóval érdemes megfontolni, a döntés előtt megfelelően tájékozódni, sajnos ez marad el a leggyakrabban.

  


  PROLAKTIN (TEJSERKENTŐ HORMON)


  A prolaktin feladata a tej termelésének serkentése az emlőkben. A szülés körüli időszakban emelkedik a szintje, majd a szoptatás ideje alatt biztosítja a tej termelését. Megjegyezném, hogy a szoptatás során a tej kilövelléséért a hátsó lebenyben tárolt oxitocin a felelős.


  A prolaktin emelkedése nem szoptató nőben több dologra utalhat. Az egyik oka lehet, hogy a petefészekben a tüszők érése nem a megfelelő ütemben zajlik, ezért az agyalapi mirigy olyan jeleket kap, hogy több hormont szükséges termelnie, de ilyen esetben az egyes hormonok termelése nem választható szét élesen, tehát a többi hormon mellett a prolaktin szintje is megemelkedik.


  
    A prolaktin nem egy különálló hormon, hanem szerves része az agyalapi mirigy hormon rendszerünknek, így a stressz, az emelkedett kortizolszint, a HPA-tengelyen keresztül a prolaktinra is hatni fog.


    A természet úgy alkotta meg ezeket a rendszereket, hogy a túlélés, az önfenntartás fontosabb a fajfenntartásnál, így nagy vagy akár tartós stresszhelyzetekben az emelkedett prolaktin a peteérés gátlása révén meddőséget idéz elő. A magas prolaktin a cikluszavarokon túl látásromlást, fáradékonyságot, libidócsökkenést, korai vetélést, hüvelyszárazságot, de még akár tejcsorgást is okozhat (szoptatástól függetlenül).

  


  A petefészek kimerülése, kifáradása, vagy a mellékvese-kifáradás szintén okozhat emelkedett prolaktinszintet, a visszacsatolások miatt az összes hormon termelése megemelkedik, ami egy reakció a periférián lévő elégtelenségre.


  Nagyon fontosnak tartom, hogy mindig az egész képet nézzük! Ne csak a kiragadott prolaktinértéket csökkentsük, hanem az összes tényező figyelembevételével próbáljuk megtalálni a legjobb megoldást.


  Mindig a klinikai kép, az anamnézis, az alkalmazott terápiák figyelembevételével döntsünk. Soha ne önmagában csak a leletet vegyük figyelembe, hanem mindig az egész embert nézzük a panaszaival, a tüneteivel és a laborértékeivel együtt.


  Ritkán előfordul prolaktintermelő daganat (ami általában jóindulatú), ilyenkor a prolaktinszint akár extrém magas értéken is lehet. Ilyen esetben természetesen ennek a megoldása elsődleges feladat.


  DR. CSOMAI ZITA

  TOVÁBBI KÖNYVEI


  AUTOIMMUN BETEGSÉGEK

  Több mint 100 autoimmun betegséget ismerünk már, mostanra gyakorlatilag népbetegségek lettek. A megszokott holisztikus szemléletben, az élettani alapoktól kezdve dr. Csomai Zita sorra veszi a lehetséges okokat, megoldásokat.


  A leggyakoribb betegségek külön is tárgyalásra kerülnek a könyvben.


  




  NEHÉZFÉM-KIVEZETÉS A GYAKORLATBAN

  A könyvben a nehézfémek veszélyein túl a kivezetés gyakorlati kérdéseire is választ kap az olvasó, megismerheti a szükséges ásványi anyagokat, azok pótlási lehetőségeit, a kivezetéshez valóban hasznos módokat, gyógynövényeket, szereket.


  Dr. Csomai Zita könyvében nemcsak elméleti tudást találunk a nehézfémek okozta problémákról, de a több évtizedes kutatómunkával támogatott nehézfém-kivezetésre szolgáló gyakorlati protokollt is ismerteti lépésről lépésre.


  




  A PAJZSMIRIGY EGÉSZSÉGES MŰKÖDÉSE

  Dr. Csomai Zita a tőle megszokott holisztikus módon közelíti meg a pajzsmirigy működését, egészségének megőrzését és helyreállítását mind fizikai, mind lelki oldalról. A könyv nagy segítséget nyújt mindenkinek, aki szeretné jobban megismerni a teste működését és megelőzni a problémákat, de azoknak is, akik már kialakult betegséggel küzdenek. Továbbá hasznos a szakemberek, terapeuták számára is, akik szeretnének jobban elmélyülni az alternatív gyógymódokban.


  




  EGÉSZSÉGES HORMONRENDSZER

  A hormonrendszer betegségei egyre több embert érintenek világszerte. Ahhoz azonban, hogy megfelelően tudjuk ezeket kezelni, az okokat fel tudjuk deríteni és nem csupán a tüneteket elnyomni, fontos ismernünk a rendszer működését. Ez a könyv a hormonrendszer működését, az összefüggéseket, az élettani, a kórélettani alapokat mutatja be, számtalan ábrával segítve a megértést. Ebben a szövevényes rendszerben megtaláljuk a lényeges kapcsolatokat, ezáltal a megelőzés és a terápia is egészen más megvilágításba kerül.


  




  A BETEGSÉGEK LELKI EREDETE

  A lelkiállapotok bizonyos szervekhez köthetők, így ha a szervezet fizikailag meggyengült és ehhez hozzáadódik egy trauma, stressz, akkor jó eséllyel az a szerv fog megbetegedni, amelyikhez az adott érzelem kapcsolható. Ismerd meg Dr. Csomai Zita kötetéből a betegségek lelki eredetét.


  Tudd meg miként hatnak az egyes érzelmek a különböző szerveinkre, hogyan befolyásolják a mikrobiomunkban lévő baktériumok a lelkiállapotunkat!


  




  LABORLELETEK ÉRTELMEZÉSE ÉS ÖSSZEFÜGGÉSEK

  Laborleletek értelmezése és összefüggések – hogy végre összeálljon a teljes kép az egészségedről! Akár laikus vagy, akár természetgyógyász, akár egészségügyi szakember, ez a könyv megbízható támpont lehet a laboreredmények értelmezésében. Arra is kapunk tanácsokat, hogy adott eltérések esetén milyen további vizsgálatokat érdemes elvégeztetni.

